钦定古今图书集成/明伦汇编/宫闱典/第079卷 > 高宗建炎元年六月辛未以子旉生大赦按宋史高宗本纪云云==绍兴元年，太常请行高禖之祀。== > 皇子赐名钤司贺皇帝表 前人
## 钦定古今图书集成/明伦汇编/宫闱典/第079卷 > 高宗建炎元年六月辛未以子旉生大赦按宋史高宗本纪云云==绍兴元年，太常请行高禖之祀。== > 皇子赐名钤司贺皇帝表 前人

天佑我家，笃生圣嗣。国有巨典，肇建宗藩。社稷灵长，
神人孚洽。恭惟皇帝陛下礼行贵贵，爱立亲亲。抚宝
历之昌期，万年福禄；演银潢之庆泽，百世本支。爰重
燕谋，载颁鸿号。于疆于理，地营浯水之邦；有翼有冯，
星拱周庐之卫。克开厥后，俾炽而昌。臣远絷戎韬，愉
瞻《文石》。施于帝祉，德已动于鉴观；保我后生，命更歌
于《寿考》。

宝祐二年皇子冠二十首　　　　《宋史》皇帝将出文德殿，《隆安》

于皇帝德，乃圣乃神。本支百世，立爱惟亲。敬共冠事，
以明人伦。承天右序，休命用申。

宾赞入门祗安

《丰》𦬊诒谋，建尔元子。揆礼仪年，筮灵敬事。八音克谐，
嘉宾至止。于以冠之，成其福履。

宾赞出门祗安

礼，国之本，冠礼之始。宾升自西，维宾之位；于著于阼，
维子之义。厥惟钦哉！敬以从事。

皇帝降坐隆安

路寝辟门，黼坐恭己。群公在庭，所重维礼。“正心齐家，
以燕翼子。于万斯年，王心载喜。”

皇子初行

有来振振，月重轮兮。瑜玉在佩，綦组明兮。左征右羽，
德结旌兮。步中采齐，矩彟循兮。

宾赞入门

我有《嘉宾》，直大以方。亦既至止，厥德用光。冠而字之，
厥义孔彰。表里纯备，黄耇无疆。

皇子诣受制位

吉圭休成，其日南至。天子有诏，冠尔皇嗣。为国之本，
隆邦之礼。拜而受之，式共敬止。

皇子升东阶

兹惟阼阶，厥义有在。历阶而升，敬谨将冠。经训昭昭，
邦仪粲粲。正纚宾筵，寿考未艾。

皇子升筵

秩秩宾筵。笾豆孔嘉。帝子至止，衿缨振华。周旋陟降，
礼行三加。成人有德，匪骄匪奢。

初加

帝子惟贤，懋昭厥德。跪冠于房，“元冠有特。鼓钟喤喤，
威仪抑抑。百礼既洽，祚我王国。”

初醮

有宾在筵，有尊在户。磬管将将，醮礼时举。跪觞祝辞，
以永燕誉。宝祚万年，磐石巩固。

再加

维民之则。璇霄眷祐，国寿箕翼。

再醮

冠醮之义，匪酬匪酌。于户之西，敬共以恪。金石相宣，
冠醮相错。帝祉之受，施及家国。

三加

善颂善祷，三加弥尊。爵弁峨峨，介珪温温。阳德方长，
成德允存。燕及君亲，厥祉孔蕃。

三醮

席于宾陛，礼义以兴。受爵执爵，多福以膺。匪惟服加，
德加愈升。匪惟德加，寿加愈增。

皇子降

命服煌煌，跬步中度。庆辑皇闱，化行海宇。礼具乐成，
惕若戒惧。宝璐厥躬，有秩斯祜。

朝谒皇帝将出

皇王烝哉，令闻不已。燕翼有谋，冠醮有礼。百僚在庭，
遹相厥事。颂声所同，嘉受帝祉。

皇子再拜

青社分封，前星启焰。繁弱绥章，厥光莫掩。容称其德，
蓄学之验。芳誉敷华，大圭无玷。

皇子退

元兖黼裳，垂徽永世。勉勉成德，是在元子。胙土南宾，
厥旨孔懿。充一“忠”字，作百无愧。

皇帝降坐

爱始于亲，圣尽伦兮。元子冠字，邦礼成兮。天步舒徐，
皇心宁兮。家人之吉，亿万春兮。